Tove Videbæk (KRF), 2000-04-27:
Intentionerne med denne forespørgselsdebat har
Kristeligt Folkeparti meget stor sympati for.
Det er varmt, det er medmenneskeligt, og det er fyldt med omsorg for socialt svage grupper.
Man ønsker kort sagt at gøre en hel masse godt.
Bl.a. vil man ifølge pind 5 sikre studerende med børn en højere uddannelsesstøtte.
En studerende med barn får udbetalt 19.000 kr. mindre
pr. år end en kontanthjælpsmodtager.
En studerende med barn må til gengæld få lov til at tjene 18.000 kr. ekstra pr. år, uden at det trækkes i SU, men det er faktisk ikke det, man har brug for.
En studerende med barn har ikke brug for tilladelse til at arbejde yderligere.
Den studerende har derimod slet og ret brug for økonomisk mulighed for at passe sine studier og passe sit barn.
Det ville man få, hvis man enten fik en bedre SU eller et særligt ekstra børnetilskud, som Kristeligt Folkeparti i denne samling har foreslået.
I pind 6 er vi enige i, at det er helt rimeligt, at syge og nedslidte modtager en eller anden form for ydelse, f.eks. sygedagpenge, indtil de kommer i revalidering eller får bevilget førtidspension.
I øjeblikket er det jo sådan, at syge og nedslidte mennesker arbejdsprøves igen og igen, mange af dem i årevis, og de er ofte efterladt i den blå luft rent økonomisk.
De får at vide, at arbejdsprøvningen ikke er slut, kommunen vil prøve lidt mere, og et af de store problemer er så, at i denne periode slipper sygedagpengene op, og så ryger man på kontanthjælp.
Og nu kommer der så nye problemer, for hvis man er så heldig at være gift og ægtefællen har job, ja, så kan man ikke få kontanthjælp.
Altså er man nu efterladt helt uden ydelser.
Og jo længere kommunen er om at blive færdig med arbejdsprøvningen, jo længere tid kan kommunen rent økonomisk køre på frihjul.
Det er simpelt hen uanstændigt.
Og i denne periode er der familier, der økonomisk går ned, hvis man da ikke lader sig skille for at få kontanthjælp, og det er der faktisk mange eksempler på at kommunernes sagsbehandlere råder folk til.
Det er en uanstændig behandling af nedslidte, svage og syge mennesker.
Til pind 9 vedrørende boliger til hjemløse: De hjemløse er ikke en homogen gruppe, hvis problemer vi bare kan løse over en bank ved hjælp af byggeri af flere boliger.
Mange hjemløse har psykiske problemer eller problemer med misbrug eller begge dele.
Men der er også en gruppe, som blot er havnet i en svær situation på grund af forskellige tragiske personlige oplevelser, og som mest af alt har brug for medmenneskelig omsorg i det daglige.
Og så er der også dem, der mangler en bolig.
De forskellige omstændigheder kræver en individuel og skræddersyet indsats.
Under satspuljeforhandlingerne blev der afsat 200 mio. kr. til hjemløse.
Og i den forbindelse vil Kristeligt Folkeparti da gerne høre, hvor langt regeringen
egentlig er kommet med en handlingsplan på dette område, og om der overhovedet er blevet sat sving i reelle initiativer med hensyn til regeringens hensigter om at forbedre forholdene for de hjemløse.
Vi skylder de hjemløse at sætte handling på området øverst på dagsordenen, både når det gælder anskaffelse af boliger, og når det gælder om at række en hjælpende hånd i form af menneskelig og social kontakt eller behandling, hvis det er det, der er brug for.
Kristeligt Folkeparti er meget positivt indstillet over for intentionerne i Enhedslistens forslag, men vi har nok ikke fantasi til at forestille os, at disse initiativer kan blive vedtaget inden den 1. januar år 2001.
Det ville være dejligt, om mange af disse punkter kunne gennemføres her og nu, men det er nok ikke helt realistisk, det er nok et projekt, der mildest talt kommer til at vare nogle år, men Kristeligt Folkeparti vil gerne være med til at arbejde videre med de forskellige områder i den kommende tid for at øge den sociale tryghed, især for de allerdårligst stillede i vort samfund.